b'\n_START_ARTICLE_\nAcademia Rom\xc3\xa2n\xc4\x83\n_START_SECTION_\nMembri\n_START_PARAGRAPH_\nAcademia se compune din membri titulari, membri coresponden\xc8\x9bi \xc8\x99i membri de onoare, cu to\xc8\x9bii ale\xc8\x99i pe via\xc8\x9b\xc4\x83. Calitatea de membru poate fi acordat\xc4\x83 \xc8\x99i post-mortem. At\xc3\xa2t membrii coresponden\xc8\x9bi c\xc3\xa2t \xc8\x99i membrii titulari pot face propuneri pentru noi membri coresponden\xc8\x9bi. Pentru membrii titulari, propunerile pot fi f\xc4\x83cute numai din partea membrilor titulari, iar candida\xc8\x9bii trebuie s\xc4\x83 fie din r\xc3\xa2ndul membrilor coresponden\xc8\x9bi. Criteriile de eligibilitate sunt deosebit de stricte. \xc3\x8en urma mai multor consult\xc4\x83ri \xc8\x99i evalu\xc4\x83ri, adunarea general\xc4\x83 decide prin vot secret acordarea statutului de membru._NEWLINE_Generalul Constantin N\xc4\x83sturel-Herescu este singurul membru donator din istoria Societ\xc4\x83\xc8\x9bii Academice Rom\xc3\xa2ne. El a fost declarat membru donator ca r\xc4\x83splat\xc4\x83 a importantei dona\xc8\x9bii realizate, din veniturile c\xc4\x83reia s-a constituit Fondul \xe2\x80\x9eN\xc4\x83sturel-Herescu\xe2\x80\x9d, fond din care s-au \xc3\xaenfiin\xc8\x9bat premii cu care s-au distins, de-a lungul anilor, lucr\xc4\x83ri din domeniul literaturii, istoriei, arheologiei, geografiei \xc8\x99i dreptului. _NEWLINE_\xc3\x8en Dic\xc8\x9bionarul academicienilor rom\xc3\xa2ni, 1866 - 1999, Dorina N. Rusu contabiliza c\xc4\x83 p\xc3\xa2n\xc4\x83 \xc3\xaen anul 1999 Academia adunase un num\xc4\x83r de 1.494 membri, dintre care 980 rom\xc3\xa2ni (25 fondatori, 375 titulari, 178 de onoare, 361 coresponden\xc8\x9bi, 41 ale\xc8\x99i post-mortem) \xc8\x99i 514 str\xc4\x83ini (404 membri de onoare, 109 coresponden\xc8\x9bi, 1 ales post-mortem). Dintre membrii str\xc4\x83ini, \xc8\x9b\xc4\x83rile cu cei mai mul\xc8\x9bi membri erau Fran\xc8\x9ba cu 163, Germania cu 60, Italia 48, SUA 39, Anglia 22, URSS (Rusia) 20, Belgia 17 etc.\n_START_SECTION_\nFunc\xc8\x9bionare\n_START_PARAGRAPH_\nAcademia este o institu\xc8\x9bie finan\xc8\x9bat\xc4\x83, \xc3\xaen principal, de la bugetul de stat \xc8\x99i care func\xc8\x9bioneaz\xc4\x83 autonom. Surse secundare de finan\xc8\x9bare pot fi activit\xc4\x83\xc8\x9bile proprii sau exploatarea propriului patrimoniu, precum \xc8\x99i dona\xc8\x9biile. Are 3 filiale, la Ia\xc8\x99i, Cluj-Napoca \xc8\x99i Timi\xc8\x99oara. \xc3\x8en subordinea sa se afl\xc4\x83 o serie de institu\xc8\x9bii prestigioase \xc8\x99i centre de cercetare din Rom\xc3\xa2nia (circa 60). \xc3\x8en anul 2001, dou\xc4\x83 dintre institutele Academiei Rom\xc3\xa2ne au fost recunoscute de Comunitatea European\xc4\x83 ca institute de excelen\xc8\x9b\xc4\x83._NEWLINE_Conform statutului actual, un mandat de pre\xc8\x99edinte are durata de patru ani, iar o persoan\xc4\x83 nu poate de\xc8\x9bine func\xc8\x9bia de pre\xc8\x99edinte pentru mai mult de dou\xc4\x83 mandate. Biroul Prezidiului Academiei Rom\xc3\xa2ne este format din \xc8\x99ase academicieni: pre\xc8\x99edintele Academiei Rom\xc3\xa2ne, cei patru vicepre\xc8\x99edin\xc8\x9bi \xc8\x99i secretarul general.'